Diari Oficial de la Generalitat Valenciana


Sumari del DOGV 7438, del 08-01-2015 (2015/33)

RESOLUCIÓ de 7 de gener de 2015, de la directora general del Secretariat del Consell i Relacions amb les Corts, per la qual es disposa la publicació de l'acord marc de col·laboració entre l'Institut de Turisme d'Espanya i l'Agència Valenciana del Turisme en matèria d'anàlisi d'informació turística.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7438

Data del DOGV
:   08-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/33


Data del document
:   07-01-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 7 de gener de 2015, de la directora general del Secretariat del Consell i Relacions amb les Corts, per la qual es disposa la publicació de l'acord marc de col·laboració entre l'Institut de Turisme d'Espanya i l'Agència Valenciana del Turisme en matèria d'anàlisi d'informació turística. [2015/33]  
L'Institut de Turisme d'Espanya i l'Agència Valenciana del Turisme han subscrit, prèvia tramitació reglamentària, l'1 de desembre de 2014, un acord marc de col·laboració en matèria d'anàlisi d'informació turística.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, és procedent la publicació en el Diari Oficial de la Comunitat Valenciana de l'esmentat acord, que ha quedat inscrit en el Registre de Convenis de la Generalitat amb el número 1336/2014 i que figura com a annex d'esta resolució.  
València, 7 de gener de 2015.- La directora general del Secretariat del Consell i Relacions amb les Corts: Marta Martí Arador.  
  
Acord marc de col·laboració entre l'Institut de Turisme d'Espanya i l'Agència Valenciana del Turisme en matèria d'anàlisi d'informació turística  
Madrid, 1 de desembre de 2014  
Reunits  
D'una part,  
Isabel María Borrego Cortés, per avocació, en qualitat de presidenta de l'Institut de Turisme d'Espanya (Turespaña), de conformitat amb les atribucions que té conferides pel Reial Decret 425/2013, de 14 de juny, pel qual s'aprova l'Estatut de l'Institut de Turisme d'Espanya i es modifica parcialment el Reial Decret 344/2012, de 10 de febrer, pel qual es desenrotlla l'estructura orgànica bàsica del Ministeri d'Indústria, Energia i Turisme.  
D'una altra part,  
Máximo Buch Torralva, conseller d'Economia, Indústria, Turisme i Ocupació de la Generalitat, i president de l'Agència Valenciana del Turisme, que intervé en este acte en nom i representació d'esta última entitat de dret públic, subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, modificat pel Decret 101/2011 de 26 d'agost del Consell, i en l'article 4 del Decret 193/2013, de 20 de desembre, del Consell, pel qual s'aprova el Reglament orgànic i funcional de la Conselleria d'Economia, Indústria, Turisme i Ocupació. El domicili de la referida entitat de dret públic, als efectes del present document, és el siti a València, ciutat administrativa 9 d'octubre, carrer Castán Tobeñas, 77, torre 2, planta 3.  
  
La legitimació i representació per a este acte deriva de la seua condició de conseller d'Economia, Indústria, Turisme i Ocupació, d'acord amb el que establix l'article 2 del Decret 20/2012, de 7 de desembre de 2012, del president de la Generalitat, pel qual es nomenen consellers, secretari i portaveu del Consell, i a qui correspon exercir la presidència de la citada Agència Valenciana del Turisme, d'acord amb el que establix el número 1 de l'article 5 del referit Decret 209/2004, de 8 d'octubre, i que està autoritzat per a la firma d'este acord en virtut del que disposa la lletra e del número 2 de l'esmentat article 5.  
  
Les parts es reconeixen mútuament plena competència i capacitat legal per a formalitzar el present acord, i a este efecte  
Manifesten  
Primer. Que d'acord amb el que disposa el Reial Decret 425/2013, de 14 de juny, pel qual s'aprova l'Estatut de Turespaña, s'atribuïx a la Subdirecció General de Coneixement i Estudis Turístics, la creació i difusió del coneixement i la intel·ligència turística, així com la recopilació, anàlisi, custòdia i difusió de la informació i els documents relatius al turisme.  
Segon. Que l'Agència Valenciana del Turisme, en virtut del que establix l'article 2 del seu reglament, té com a objectiu final la millora de la competitivitat, la qualitat del producte, la innovació tecnològica, la formació i el rendiment del sector turístic valencià, així com l'impuls, el desenrotllament i la millora de la reglamentació i ordenació d'este sector i qualsevol altre que hi fixe expressament el Consell de la Generalitat, i entre les seues funcions figura elaborar i difondre entre els distints agents del sector turístic la informació que puga ser-los útil en els diferents camps de la seua activitat, tal com s'indica en l'article 3, apartat IV, del reglament mencionat.  
  
Tercer. Que el 12 de maig de 2011 es va firmar l'acord marc de cooperació en matèria d'informació estadística entre la secretària general de l'Institut de Turisme d'Espanya (Turespaña) i la presidenta de l'Agència Valenciana de Turisme per a establir les línies bàsiques de cooperació estadística, així com regular els mecanismes operatius per a l'intercanvi d'informació entre ambdós institucions.  
Quart. Que este acord s'ha desenrotllat de manera favorable i és l'instrument marc de referència per a la firma del conveni de col·laboració en matèria d'execució de les operacions estadístiques, entre l'Institut de Turisme d'Espanya i l'Agència Valenciana de Turisme, de 16 de desembre de 2013.  
Quint. Que el 12 de maig de 2014 en va finalitzar la vigència, per la qual cosa resulta ara necessari formalitzar un nou marc de cooperació entre les parts, que pose l'èmfasi, no ja en l'explotació i difusió ?la difusió continua vigent- de les operacions estadístiques de Turespaña, el procés de traspàs del qual a l'INE s'està produint actualment, sinó en l'anàlisi d'informació turística, que permeta comptar amb un marc de col·laboració en diverses àrees del coneixement, insistir en algunes línies d'investigació concretes, i posar en marxa actuacions de particular rellevància, així com reforçar la col·laboració dirigida a evitar duplicitats i optimitzar els recursos.  
Sext. Que una d'estes línies de col·laboració tindria en compte el que disposa l'informe de juny de 2013, relatiu a la proposta de reforma de les administracions turístiques de la Comissió per a la Reforma de les Administracions Públiques (CORA), que insta a millorar les sinergies i potenciar la cooperació administrativa entre l'Administració General de l'Estat i les comunitats autònomes, a través d'un intercanvi més intens de recursos i de bones pràctiques. Per a això, proposava que la Subdirecció General de Coneixement i Estudis Turístics de Turespaña assumisca l'elaboració de les notes de conjuntura de les operacions estadístiques referides a l'àmbit de la Comunitat Valenciana que figuren en l'annex al present acord marc, i que l'Agència Valenciana del Turisme complete l'anàlisi de la resta de fonts, de manera que no es veja minvada la informació estadística posada a disposició del sector turístic valencià.  
Sèptim. Que basant-se en el que s'ha exposat més amunt, l'Institut de Turisme d'Espanya i l'Agència Valenciana del Turisme desitgen continuar col·laborant en l'àmbit de les seues competències, i expressar formalment que estes relacions s'establixen sobre la base dels principis de lleialtat institucional i de respecte a l'autonomia de les parts com a criteris rectors per a l'èxit d'una fructífera cooperació, segons establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
Per tot això, es proposa subscriure el present acord marc de col·laboració entre l'Institut de Turisme d'Espanya i l'Agència Valenciana de Turisme en matèria d'anàlisi d'informació turística, d'acord amb les següents  
  
Clàusules  
  
Primera. Objecte de l'acord  
Este acord marc de col·laboració en matèria d'anàlisi d'informació turística té per objecte establir les línies bàsiques de cooperació per a l'explotació d'informació i anàlisi turística, entre l'Institut de Turisme d'Espanya i l'Agència Valenciana del Turisme, així com definir línies d'investigació i posar en marxa actuacions concretes que es detallen en la clàusula segona.  
  
Segona. Compromisos i actuacions de les parts  
L'Institut de Turisme d'Espanya i l'Agència Valenciana del Turisme, acorden els compromisos següents:  
1. Constituir un marc de col·laboració que porte a la supressió de l'Observatori Turístic de la Comunitat Valenciana, amb l'objecte que siga l'Institut de Turisme d'Espanya l'encarregat de realitzar els informes generats fins a la data per l'Agència Valenciana del Turisme i que figuren en l'annex al present acord marc.  
2. Identificar mútuament línies d'investigació d'interés per a ambdós parts, entre d'altres, col·laborar en matèria d'anàlisi turística relacionada amb els excursionistes i el turisme de creuers, el desglossament del gasto en origen i destinació i la possible explotació del viatge dels turistes per etapes, de manera que es puga conéixer amb més detall les destinacions secundàries dels turistes.  
3. Establir, respectant el secret estadístic i atenent el principi de proporcionalitat, sistemes d'intercanvi d'informació com ara fitxers estadístics o un altre tipus de fonts de dades, per a una major complementarietat dels productes que difonen ambdós institucions.  
  
4. Intercanviar experiències i documents d'anàlisi d'informació turística d'interés per a les parts.  
5. Col·laborar en la promoció d'activitats dirigides a la creació i contínua millora del coneixement generat, i la seua difusió, que servisca de manera efectiva per a la presa de decisions per part del sector turístic.  
  
En cas de ser necessari, se subscriuran convenis específics al present acord, en què es desenrotllen algun dels compromisos determinats anteriorment.  
  
Tercera. Condicions relatives a l'intercanvi d'informació  
En l'intercanvi d'informació que s'hi produïsca, s'haurà de respectar, en cas de cooperació estadística, el secret estadístic a què els obliga la legislació estadística, el criteri de proporcionalitat entre allò que s'ha sol·licitat a l'altra part, que estarà determinat per les necessitats, respectivament, del Pla Estadístic Nacional, del Pla Valencià d'Estadística, i la finalitat concreta a què es destina la informació intercanviada, així com qualsevol altra exigència que es derive de la legislació vigent sobre intercanvi d'informació entre les administracions públiques i, molt especialment, en relació amb la protecció de les dades personals, segons el que establix la Llei Orgànica 15/1999, de 13 de desembre, de Protecció de Dades de Caràcter Personal.  
L'Institut de Turisme d'Espanya i l'Agència Valenciana del Turisme establiran els mecanismes adequats perquè, en les dates previstes, la informació arribe al sol·licitant sense necessitat de sol·licitud específica en cada ocasió. Les dates de recepció de la informació que es recullen en la documentació abans al·ludida hauran de respectar els calendaris de disponibilitat de les estadístiques, ja siguen estatals o autonòmics, si n'hi ha.  
Quan la cessió de la informació requerisca l'autorització de terceres parts, pel fet que la informació esmentada prové d'una altra font diferent de les parts que subscriuen el present acord marc, es procedirà a sol·licitar l'autorització corresponent, i la cessió estarà supeditada a esta.  
  
En l'execució d'operacions estadístiques conjuntes, en els qüestionaris i la resta de material de les operacions objecte dels instruments de col·laboració figuraran els anagrames dels firmants i les referències normatives d'ambdós parts.  
  
Quarta. Secret estadístic  
L'Institut de Turisme d'Espanya i l'Agència Valenciana del Turisme es responsabilitzaran, en els seus àmbits respectius, que la informació intercanviada, si està protegida pel secret estadístic, s'utilitze de manera que la protecció de les dades individuals quede totalment garantida. Tot el personal que participe en les operacions estadístiques relacionades amb l'esmentada informació intercanviada estarà sotmés a l'obligació de preservar el secret estadístic, així com les altres restriccions que es deriven de la Llei 12/1989, de 9 de maig, de la Funció Estadística Pública, i la Llei 5 1990/, de 7 de juny, d'Estadística de la Comunitat Valenciana.  
Les dos institucions adoptaran les mesures tècniques i organitzatives que siguen necessàries per a assegurar que cap de les dades cedides siguen distribuïdes a tercers. En el cas que la institució a què s'hagen cedit dades contracte a tercers per a realitzar-hi algun treball, es prendran totes les mesures normatives, organitzatives i tècniques per a assegurar que el contractista se sotmeta als principis recollits en el present acord marc; entregue tot el material intermedi i final a què donen origen els treballs una vegada finalitzen; no copie, reproduïsca o facilite cap document o fitxer per a altres objectius que no siguen els relacionats amb l'objectiu dels treballs i no es reserve còpia de cap dada o material relatiu a estos.  
  
Quinta. Difusió de la informació  
Abans de realitzar publicacions o qualsevol material de difusió utilitzant la informació intercanviada, les parts firmants del present acord marc s'enviaran mútuament les explotacions de dades, informes o documents per a demanar-ne el vistiplau respectiu.  
En les publicacions o qualsevol altre producte de difusió que realitzen, sobre la base de la informació intercanviada, qualsevol de les institucions firmants, es farà referència a la font originària i a la col·laboració de l'altra part.  
L'Agència podrà difondre les notes de conjuntura i informes que elaborarà Turespaña i que figuren en l'annex al present acord marc per mitjà d'enllaços des del seu web institucional a la web de l'Institut, o bé per mitjà de la seua difusió directa entre els agents turístics de la Comunitat Valenciana. A este efecte, Turespaña incorporarà els logos institucionals d'ambdós parts en els documents que s'elaboraran, i en correspondrà a l'Agència Valenciana del Turisme la traducció al valencià.  
  
Sexta. Comissió de seguiment  
Es crea una comissió de seguiment de l'acord marc amb les funcions següents:  
Efectuar el seguiment de les qüestions que es deriven de l'execució del present acord marc.  
Analitzar i proposar les actuacions que, en les matèries objecte de l'acord, consideren oportunes ambdós parts.  
Elaborar els documents en què es detallaran les necessitats d'informació de l'una i l'altra part.  
Proposar la interpretació i resolució de qualsevol discrepància o controvèrsia que puga sorgir en l'execució d'este acord.  
Elaborar els informes que des de l'Institut de Turisme d'Espanya i l'Agència Valenciana del Turisme calguen quant al seguiment i avaluació d'este acord marc.  
La comissió de seguiment estarà constituïda de forma paritària per quatre representants, nomenats per ambdós parts de comú acord i que presidirà la persona que designe el president de l'Institut de Turisme d'Espanya. La comissió de seguiment del present acord es reunirà, almenys, una vegada a l'any i sempre que ho sol·licite qualsevol de les parts.  
El seu funcionament i adopció d'acords es regularan pel que preveu l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sèptima. Vigència  
Este acord marc produirà efectes des de la data de la subscripció i tindrà vigència durant tres anys, amb la possibilitat de renovar-lo anualment, fins a un màxim de tres anys de forma expressa.  
Este acord de col·laboració entre Turespaña i l'Agència Valenciana del Turisme no substituïx el conveni firmat el passat 5 de maig de 2014 entre Turespaña i l'Agència Valenciana del Turisme sinó que en servix de marc de les previsions i compromisos de cooperació, en relació amb l'estudi demoscòpic d'anàlisi turística.  
  
Octava. Causes de resolució  
El present acord de col·laboració es podrà resoldre per les circumstàncies següents:  
1. Per mutu acord per escrit de cada part.  
2. Per qualsevol de les parts quan l'altra part incomplisca de forma greu les obligacions pactades.  
3. Per la finalització del termini de duració que establix la clàusula sèptima.  
  
  
Novena. Règim jurídic i jurisdicció aplicables  
El present acord de col·laboració té naturalesa administrativa i es troba exclòs del text refós de la Llei de Contractes del Sector Públic aprovat per Reial Decret Legislatiu 3/2011, de 14 de novembre, en virtut del seu article 4.1.c.  
Les parts es comprometen a resoldre pacíficament qualsevol conflicte que puga sorgir en la interpretació i execució d'este acord.  
  
En el cas que això no siga possible, caldrà ajustar-se al que disposa la Llei 52/1997, de 27 de novembre, d'Assistència Jurídica a l'Estat i Institucions Públiques, i al Reial Decret 997/2003, de 25 de juliol, que va aprovar el Reglament del Servici Jurídic de l'Estat, en especial el seu article 10. En estos casos, l'advocat general de l'Estat-director del Servici Jurídic de l'Estat, amb audiència prèvia de les dos entitats interessades, emetrà l'informe que procedisca en dret.  
I perquè així conste als efectes oportuns, en prova de conformitat, les parts firmen el present document, per duplicat exemplar, en el lloc i la data indicats en l'encapçalament.  
  
Per Turespaña: Isabel Borrego Cortés.  
Per l'Agència Valenciana de Turisme: Máximo Buch Torralva.  
  
  
  
ANNEX  
Notes de conjuntura a elaborar per Turespaña  
  
Informe Disponibilitat per part de la Direcció de l'Agència Data de  
publicació  
Turistes estrangers'Frontur Comunitat Valenciana  
?http://www.turisme.gva.es/turisme/es/files/pdf/observatorio/coyuntura/Frontur\_mar\_2014.pdf-  
 Mateix dia publicació informe Turespaña L'endemà  
Gasto turistes estrangers'Egatur Comunitat Valenciana  
?http://www.turisme.gva.es/turisme/es/files/pdf/observatorio/coyuntura/Egatur\_mar\_2014.pdf-  
 Mateix dia publicació informe Turespaña L'endemà  
Companies aèries de baix cost'CBC Comunitat Valenciana  
?http://www.turisme.gva.es/turisme/es/files/pdf/observatorio/coyuntura/CBC\_mar\_2014.pdf-  
 Mateix dia publicació informe Turespaña L'endemà  
Turistes estrangers per províncies'Frontur Comunitat Valenciana  
?http://www.turisme.gva.es/turisme/es/files/pdf/observatorio/coyuntura/Extranjeros\_provincias\_1erTrim\_14.pdf-  
 Informe trimestral Finals del mes en què es publica la dada de l'últim mes del període  
Viatges turístics dels espanyols'Familitur Comunitat Valenciana  
?http://www.turisme.gva.es/opencms/opencms/turisme/es/contents/observatorio\_turistico/coyuntura/turistas\_espanoles/viajes\_espanyoles\_2008.htm'l  
 Mateix dia publicació informe Turespaña L'endemà  
Viatges turístics dels espanyols per províncies-Familitur Comunitat Valenciana  
?http://www.turisme.gva.es/turisme/es/files/pdf/observatorio/coyuntura/Familitur\_Provincias\_3\_Tri\_2013.pdf-  
 Informe trimestral Mes següent a què es publica la dada de l'últim mes del període  
Ocupació en el sector turístic a la Comunitat Valenciana  
?http://www.turisme.gva.es/turisme/es/files/pdf/observatorio/coyuntura/Empleo\_turistico\_4\_trim²013.pdf-  
 Informe trimestral, incloent-hi dades provincials Primera quinzena mes següent a què es publica l'EPA